Tom Boonen

Tom Boonen (Mol, 15 oktober 1980) is e coureur uut Baaln in de Kempn. Wuk da Johan Museeuw ewist is in de joarn tneegntig, is Boonen in d'êeste 10 joar van d' êentwientigste êeuwe. Buutn e hêeln oop klassiekers en semi-klassiekers, surtout in 't vôorjoar, et 'n ol 'n groenn boai in de Rounde van Vrankryk ewonn en is 'n weireldkampioen ekommn in 2005 in Madrid.

Jeugd
Tom Boonen is de zeune van André Boonen, die zevve nog prof ewist is. Boonen is begunn koersn byn de nieuweliengn, at 'n liefebber wos, et 'n nog en endetje byn de Groeniengespurters van Kortryk ereen.

Profjoarn
Boonen is echt prof ekommn in 2002 byn US Postal (in 2000 wos 'n doar ol eki stagiair ewist). E rêde van 'n êeste ki indeliks goed in Parys-Roubaix, woa dat 'n in en echt bêestewere, in de rolle van elper voun George Hincapie, dern endigde in zyn favorietn koers. De winnoare wos toune Johan Museeuw, die van Boonen rechtet zei dat 'n zyn upvolger gienk kommn.

't Joar derup gienk 'n no Quick Step-Davitamon, de ploeg van Patrick Lefevere en Johan Museeuw. 

Zyn beste joar tout nu toe is zeker 2005, e joar woarin dat 'n nie ollêne de Rounde van Vloandern en Parys-Roubaix wonne, mor ouk de Rounde van België, 'n E3 Prys, 2 rittn in de Rounde van Vrankryk en weireldkampioen in Madrid.

Belangrykste overwinniengn

Klassiekers
1x Weireldkampioen up de weug (2005)
3x Rounde van Vloandern (2005, 2006, 2012)
4x Parys-Roubaix (2005, 2008, 2009, 2012)

Aar grôte koersn
5x E3 Prys Vloandern (2004, 2005, 2006, 2007, 2012)
3x Gent-Wevelgem (2004, 2011, 2012)
2x Scheldeprys Schôotn (2004, 2006)
3x Kuurne-Brussel-Kuurne (2007, 2009, 2014)
1x Dweis deur Vloandern (2007)
6x rit in de Rounde van Vrankryk
1x groenn boai in de Rounde van Vrankryk (2007)
1x Rounde van België (2005)

Privéleevn
Boonen wunt oundertusschn in Monaco, etwot woa dat er vele van ekout en eschreevn is. 't Woarn vele menschn die voundn da Boonen 't e bitje oge in ze bolle krêeg. Zyn accident me ze gilvn Lamborghini ielp oek nie vele.

In 2007 kwaam 'n oek in 't nieuws deur dat 'n in kennisse wos me Sofie Van Vliet, e misje van 16. Moa dat es ondertusschn weerol ut en om ôren est 'n nu were tôpe me Lore, zyn oud lief.

Oundertusschn bestoat er oek e strip van nem, Tommeke.

Externe koppelienge
Officieeln website

Categorie:Vlamsche coureur